
1. A dokumentum célja és hatálya

Ez a dokumentum a Cashletics mobilalkalmazás hozzájárulás- és nyilatkozatkezelési folyamatát írja le, az alkalmazás 2026. október 12-től érvényes működése szerint. Tartalmazza:
1. a regisztrációkor és a jogi újraelfogadáskor megjelenő kötelező nyilatkozatokat és opcionális döntéseket, a felületi szövegekkel magyar és angol nyelven,
1. a funkcióhoz kötött engedélykéréseket (Health Connect lépésszám, banki értesítésimport),
1. a ranglista-részvétel és a nyereményjáték-szabályzat elfogadásának helyét,
1. a visszavonási útvonalakat és azok hatását, a függőben maradó műveletekkel együtt,
1. a hozzájárulási napló tényleges adatszerkezetét (GDPR 7. cikk (1) bekezdés),
1. a Google Play megfelelési összefoglalót.

	ℹ  Olvasási útmutató
A képernyővázlatokban az idézőjelben („…”) szereplő címkék az alkalmazás szó szerinti felületi szövegei. A vázlat többi eleme a képernyő szerkezetét és működését írja le, nem szó szerinti szöveg.



2. Áttekintés — döntési pontok

Az alkalmazás nem kötött, többlépéses regisztrációs sorrendben kéri a hozzájárulásokat. A három kötelező nyilatkozatot (ÁSZF, Adatkezelési tájékoztató, korhatár) regisztrációkor a regisztrációs felület kéri, opcionális kapcsoló nélkül (4.1 pont). A bejelentkezés utáni hozzájárulási képernyő három kötelező nyilatkozattal és két opcionális kapcsolóval jelenik meg, ha az alapnyilatkozatok hiányoznak vagy a dokumentumverziók megváltoztak (4.2 és 4.5 pont). Az opcionális döntések alapból kikapcsoltak, és a Profil → Beállítások menüben bármikor megadhatók vagy visszavonhatók. Az egészségügyi és a banki adatkezeléshez szükséges engedélyt az alkalmazás csak akkor kéri, amikor a felhasználó az adott funkciót bekapcsolja.

	Döntés
	Jelleg
	Mikor és hol
	Dokumentum

	ÁSZF elfogadása
	⛔ Kötelező
	Regisztrációkor a regisztrációs felületen; jogi újraelfogadáskor a hozzájárulási képernyőn
	ÁSZF-001

	Adatkezelési tájékoztató tudomásulvétele
	⛔ Kötelező — tudomásulvétel, nem hozzájárulás
	Regisztrációkor; jogi újraelfogadáskor
	AT-001

	Korhatár-nyilatkozat (16 év)
	⛔ Kötelező
	Regisztrációkor (e-mailes regisztrációnál születési évvel, Google-fióknál külön ablakban); jogi újraelfogadáskor
	KK-001

	Használati statisztika (Firebase Analytics)
	✔ Opcionális — alapból kikapcsolva
	Profil → Beállítások; jogi újraelfogadáskor a hozzájárulási képernyőn
	CK-001

	Személyre szabott reklámok (AdMob)
	✔ Opcionális — alapból kikapcsolva; csak a Free csomagban (a jelen verzióban minden reklám nem személyre szabott, 4.4 pont)
	Profil → Beállítások; jogi újraelfogadáskor a hozzájárulási képernyőn
	CK-001

	Lépésszám (Health Connect)
	✔ Opcionális — egészségügyi adat, kifejezett hozzájárulás
	A lépésszám funkció bekapcsolásakor
	HE-001

	Banki értesítésimport
	✔ Opcionális
	Az „Automatikus értesítés import” bekapcsolásakor
	BH-001

	Ranglista-részvétel
	✔ Opcionális — önálló hozzájárulás (GDPR 7(4))
	A ranglista első megnyitásakor, illetve a Beállításokban
	ÁSZF-001 10., AT-001 4., ROPA-001 09.

	Nyereményjáték-szabályzat elfogadása
	Az adott jutalomprogram-művelet feltétele — a regisztrációnak és az alapfunkcióknak nem
	A napi jutalomkerék, a reklámmal igényelt extra pörgetés és a kampányba jelentkezés előtt, ha nincs aktuális verziójú elfogadás (8.2 pont)
	PR-001

	Marketing push értesítés (FCM)
	⏳ Jövőbeli — jelenleg nem aktív
	Aktiválás előtt külön opt-in és dokumentumfrissítés szükséges
	AT-001 8.



	⚠  Fontos: az opcionális döntések egyike sem feltétele az alkalmazás használatának.
Ha a felhasználó az opcionális döntéseket elutasítja vagy kihagyja, az alkalmazás alapfunkciói (pénzügyi nyilvántartás, gamifikáció, célok) teljes mértékben elérhetők maradnak.



3. Folyamatábra

Az alábbi ábra a regisztráció, a bejelentkezés utáni hozzájárulási képernyő és a funkcióhoz kötött engedélykérések logikai menetét mutatja.

	REGISZTRÁCIÓ
↓
[ Regisztrációs felület — 4.1 pont ]
   E-mailes regisztráció: születési év + három kötelező, alapból üres jelölőnégyzet (ÁSZF · Adatkezelési tájékoztató · 16+)
   Google-fiók: külön ablak születési évvel és 16+ nyilatkozattal; ÁSZF- és Adatkezelési tájékoztató-jelölőnégyzet
   └ Bármelyik hiányzik → a regisztráció nem folytatható
↓
BEJELENTKEZÉS UTÁN — ha az alapnyilatkozat hiányzik vagy a dokumentumverzió megváltozott (4.5 pont):
[ Hozzájárulási képernyő — 4.2 pont ]
   Kötelező, alapból üres: ÁSZF elfogadása · Adatkezelési tájékoztató tudomásulvétele · korhatár-nyilatkozat
   Opcionális, alapból kikapcsolva: használati statisztika · személyre szabott reklámok
   ├ Mindhárom kötelező jelölés megadva → a továbblépés aktív
   └ Bármelyik hiányzik → a továbblépés inaktív, az alkalmazás nem használható
↓
FŐKÉPERNYŐ — az alkalmazás használható; az opcionális döntések: Profil → Beállítások
↓  később, kizárólag a felhasználó kezdeményezésére:
[ Lépésszám funkció bekapcsolása — 5. fejezet ] → külön tájékoztató → Health Connect rendszerengedély
[ Automatikus értesítés import bekapcsolása — 6. fejezet ] → külön tájékoztató → Android értesítés-hozzáférés
[ Ranglista — 8.1 pont ] → önálló hozzájárulás
[ Jutalomkerék, extra pörgetés, kampány — 8.2 pont ] → nyereményjáték-szabályzat elfogadása



4. Regisztráció és hozzájárulási képernyő — kötelező nyilatkozatok és opcionális döntések

4.1 Regisztráció
Az e-mailes regisztráció felülete a fiókadatok mellett kéri a születési évet (ÉÉÉÉ formátumban) és három kötelező, alapból üres jelölőnégyzetet: az ÁSZF elfogadását, az Adatkezelési tájékoztató tudomásulvételét és a 16. életév betöltéséről szóló nyilatkozatot. A regisztrációs felületen opcionális kapcsoló nincs.
Google-fiókkal történő regisztráció, illetve a belépési oldalon a Google-belépés előtt külön ablak kéri a születési évet és a 16+ nyilatkozatot; az ÁSZF elfogadását és az Adatkezelési tájékoztató tudomásulvételét a regisztrációs felület két jelölőnégyzete rögzíti.
A születési év kizárólag helyi előellenőrzésre szolgál: négy számjegy, és a születési év legfeljebb a tárgyév mínusz 16 lehet; a 16+ nyilatkozat ettől külön is szükséges. A születési évet az alkalmazás nem menti, és a hozzájárulási naplóba sem kerül: a napló a nyilatkozatot és a KK-001 verzióját rögzíti (ageConfirmed, agePolicyVersion).
Új regisztrációnál a két opcionális döntés (használati statisztika, személyre szabott reklám) kikapcsolt állapotban indul; a felhasználó a Profil → Beállítások menüben kapcsolhatja be őket.

4.2 Hozzájárulási képernyő (bejelentkezés után)
A hozzájárulási képernyő a bejelentkezés után jelenik meg, ha a három alapnyilatkozat bármelyike hiányzik vagy elavult — így jogi újraelfogadáskor (4.5 pont). A képernyő blokkoló: a három kötelező nyilatkozat nélkül az alkalmazás nem használható. Születési évet nem kér, csak a 16+ nyilatkozatot.

	[ KÉPERNYŐ: Hozzájárulások és nyilatkozatok ]
────────────────────────────────────────────────
Kötelező nyilatkozatok
[ ☐ ] „Elfogadom az ÁSZF-et”   → ÁSZF [link]
[ ☐ ] „Tudomásul veszem az Adatkezelési tájékoztatót”   → Adatkezelési tájékoztató [link]
[ ☐ ] „Nyilatkozom, hogy elmúltam 16 éves”

Opcionális — később is módosítható: Profil → Beállítások
[ ○ ] „Használati statisztika (Analytics)”
[ ○ ] „Személyre szabott reklámok”

A Health Connect és a banki értesítésimport külön tájékoztatót kap, amikor az adott funkciót bekapcsolod.
────────────────────────────────────────────────
[ Tovább ]   — csak a három kötelező jelölés után aktív



4.3 Felületi címkék — magyar és angol

	Magyar felület
	Angol felület

	„Elfogadom az ÁSZF-et”
	„I accept the Terms”

	„Tudomásul veszem az Adatkezelési tájékoztatót”
	„I acknowledge the Privacy Policy”

	„Nyilatkozom, hogy elmúltam 16 éves”
	„I confirm that I am at least 16 years old”

	„Használati statisztika (Analytics)”
	„Usage statistics (Analytics)”

	„Személyre szabott reklámok”
	„Personalized ads”

	„Folytatás az engedélyhez” (Health)
	„Continue to permission” (Health)

	„Folytatás a beállításhoz” (banki import)
	„Continue to settings” (bank import)



4.4 Működési szabályok
1. A kötelező jelölőnégyzetek alapállapota üres; egyik sincs előre bejelölve (GDPR 7. cikk, (32) preambulumbekezdés).
1. A továbblépés mindaddig inaktív, amíg mindhárom kötelező jelölés nincs megadva.
1. Az ÁSZF elfogadása szerződési nyilatkozat. Az Adatkezelési tájékoztató tudomásulvétele nem hozzájárulás: azt rögzíti, hogy az érintett megkapta a GDPR 13. cikke szerinti tájékoztatást. A két nyilatkozat külön jelölőnégyzet és külön naplóesemény.
1. A korhatár értékét (16 év) a szerveroldali jogi konfiguráció adja; a nyilatkozat a KK-001 szerinti korhatárt rögzíti. A regisztrációkor megadott születési évet az alkalmazás nem tárolja (4.1 pont).
1. A használati statisztika és a személyre szabott reklám két külön, alapból kikapcsolt kapcsoló. Egyik sem feltétele a továbblépésnek; mindkettő külön adható meg és külön vonható vissza, külön naplóeseménnyel (GDPR 7. cikk (2)–(3) bekezdés, (32) és (43) preambulumbekezdés).
1. Személyre szabott reklám csak a Free csomagban jelenhet meg; a PRO csomagban reklám nem jelenik meg. Az alkalmazás jelenlegi verziójában minden reklámkérés (banner és jutalmazott reklám) nem személyre szabott, a kapcsoló állásától függetlenül; a kapcsoló a felhasználó döntését rögzíti. A Google saját hozzájárulási felületét (UMP) a 11. fejezet írja le.
1. A döntéseket a hozzájárulási napló rögzíti (10. fejezet).

4.5 Jogi újraelfogadás
A közzétett dokumentumverziókat és a korhatárt a szerveroldali jogi konfiguráció tartalmazza. Az alkalmazás akkor kéri újra az alapnyilatkozatokat, ha az ÁSZF, az Adatkezelési tájékoztató vagy a korhatár-szabályzat (KK-001) verziója megváltozik; a konfiguráció revíziójának változása önmagában nem vált ki újraelfogadást. Ilyenkor a teljes hozzájárulási képernyő jelenik meg, nem csak a megváltozott dokumentumé: mindhárom kötelező jelölőnégyzet üres, és mindkét opcionális kapcsoló kikapcsolt állásban áll.
Mentéskor a képernyőn beállított kapcsolóállás lép a korábbi opcionális döntések helyébe: a kikapcsolva hagyott kapcsoló kikapcsolt állapotot rögzít akkor is, ha a felhasználó korábban hozzájárult. Az egészségügyi, a banki, a ranglista- és a nyereményjáték-döntés verzióját a saját engedélykérésük kezeli (5., 6. és 8. fejezet).

	ℹ  Fejlesztői megjegyzés — élesítés
A jogi konfiguráció módosítása azonnal érvényesül; a közzétételi időpont mezője nem időzítő. Az új verziók szerinti újraelfogadást ezért a hatálybalépés napján kell élesíteni, a weboldalon közzétett dokumentumokkal egyező verzióazonosítókkal, és élesítés után valódi eszközön ellenőrizni kell.



5. Lépésszám — Health Connect engedély (funkcióhoz kötött)

5.1 Mikor jelenik meg
Nem része a regisztrációnak. Akkor jelenik meg, amikor a felhasználó a lépésszám-alapú funkciót bekapcsolja. Opcionális; elutasítása esetén a lépésszám-funkciók nem érhetők el, az alkalmazás többi része változatlanul használható.

5.2 Tájékoztatás és kifejezett hozzájárulás
A lépésszám egészségügyi adat; kezelésének jogalapja a GDPR 9. cikk (2) bekezdés a) pontja szerinti kifejezett hozzájárulás. Az alkalmazás a rendszerengedély kérése előtt külön, görgethető tájékoztató ablakot jelenít meg (Google Play Health Connect előírás). A tájékoztató szó szerinti szövegét a HE-001 4. fejezete tartalmazza.
A kifejezett hozzájárulás felületi eleme a tájékoztató ablak pozitív gombja: „Folytatás az engedélyhez” (angol felületen „Continue to permission”); külön jelölőnégyzet nincs. A „Most nem” gomb elutasít: rendszerengedély-kérés nem nyílik. Ha nincs aktuális Health-hozzájárulás, a pozitív gomb után először a szerver rögzíti a hozzájárulást (health_accept esemény), és csak ezután kéri az alkalmazás az Android Fizikai aktivitás és a Health Connect engedélyét.
Az alkalmazáson belüli hozzájárulás és az Android-rendszerengedély két külön állapot: a rendszerengedély a hozzájárulás rögzítése után is megtagadható, és ez a már rögzített hozzájárulást önmagában nem törli; rendszerengedély nélkül lépésszám nem olvasható.

5.3 Rendszerengedély
A tájékoztató után az Android saját Health Connect engedélykérő felülete jelenik meg. Az alkalmazás kizárólag a lépésszámhoz és az időszaki lépésszám-összesítésekhez kapcsolódó engedélyeket kéri (READ_STEPS, READ_HEALTH_DATA_HISTORY, ACTIVITY_RECOGNITION); GPS-t, útvonalat, pulzust vagy edzéstípust nem kér. Ha a felhasználó a rendszerfelületen megtagadja az engedélyt, a funkció nem érhető el, az alkalmazás tovább fut.

5.4 iOS — HealthKit
Az iOS / HealthKit jelenleg nem aktív; az iOS-verzió indulása előtt ez a fejezet frissítendő.

5.5 Naplózás
A döntést a hozzájárulási napló healthConsent és healthPolicyVersion mezője rögzíti (10. fejezet).

6. Banki értesítésimport (funkcióhoz kötött)

6.1 Mikor jelenik meg
Nem része a regisztrációnak. Akkor jelenik meg, amikor a felhasználó a Profil → Beállítások menüben bekapcsolja az „Automatikus értesítés import” kapcsolót. Opcionális; nélküle a kiadások kézzel rögzíthetők.

6.2 Tájékoztatás
A kapcsoló megérintése önmagában nem jóváhagyás: külön tájékoztató ablak nyílik, külön jelölőnégyzet nélkül. A pozitív gomb „Folytatás a beállításhoz” (angol felületen „Continue to settings”), az elutasító „Nem engedélyezem” („Do not allow”). Elutasításkor az Android értesítés-hozzáférési beállítása nem nyílik meg. Ha nincs aktuális hozzájárulás, a pozitív gomb után a szerver rögzíti a hozzájárulást (bank_notification_accept esemény), és az import bekapcsol.
A tájékoztató szó szerinti szövegét — mely értesítéseket dolgozza fel az alkalmazás, és mely adatok kerülnek tárolásra — a BH-001 5. fejezete tartalmazza.

6.3 Rendszerengedély
Ha az Android értesítés-hozzáférés még nincs megadva, az alkalmazás megnyitja annak beállítási oldalát (Beállítások → Alkalmazások → Speciális alkalmazás-hozzáférés → Értesítési hozzáférés); a rendszerszintű engedélyt a felhasználó ott kapcsolja be. Az alkalmazásban rögzített hozzájárulás nem jelenti, hogy a rendszerszintű engedély is megadásra került. Az értesítésfigyelő szolgáltatás csak a rendszerszintű engedély megadása után indulhat el, és az engedély állapotát minden alkalmazásinduláskor ellenőrizni kell.

6.4 Naplózás
A döntést a hozzájárulási napló bankNotificationConsent és bankPolicyVersion mezője rögzíti (10. fejezet).

7. Marketing push értesítés (FCM) — jövőbeli

	⚠  Az FCM (Firebase Cloud Messaging) jelenleg NEM aktív.
Marketingcélú push értesítés nem kerül kiküldésre. Az FCM aktiválása előtt külön, alapból kikapcsolt opt-in döntést kell bevezetni, és ezt a dokumentumot frissíteni kell (SZ-001 trigger).



8. Ranglista-részvétel és nyereményjáték-szabályzat

8.1 Ranglista-részvétel
A felhasználónév, az avatár és a pontszám nyilvános ranglistán való megjelenítése önálló, opcionális hozzájárulás, amely nem része a kötelező nyilatkozatoknak (GDPR 7. cikk (4) bekezdés). A döntési pont a ranglista első megnyitásakor, illetve a Beállításokban érhető el, és bármikor visszavonható. Visszavonáskor a nyilvános ranglista-azonosító és a felhasználó összerendelése törlődik. Naplózás: leaderboardConsent, leaderboardPolicyVersion.

8.2 Nyereményjáték-szabályzat
A nyereményjáték-szabályzat (PR-001) elfogadása nem feltétele a regisztrációnak és az alkalmazás alapfunkcióinak. Az alkalmazás külön elfogadó ablakban (Elfogadom / Mégse) kéri a napi jutalomkerék első pörgetése, a reklámmal igényelt extra pörgetés és a kampányba jelentkezés előtt, ha nincs a szabályzat aktuális verziójára vonatkozó elfogadás. A szabályzat az ablakból megnyitható, a verziója látható. Elutasításkor az adott művelet nem indul.
Az elfogadást a szerver rögzíti (raffle_rules_accept esemény; raffleRulesAccepted, raffleRulesVersion — PR-001); a szabályzat új verziója új elfogadást igényel. Aktív tárgynyereményes kampány jelenleg nincs. Jutalompontból (CP) részvételi jegy kizárólag igazoltan ingyenesen szerzett CP-ből váltható; vásárolt CP erre nem használható (PR-001). A napi jutalomkerék ingyenes jegyjutalma ettől független.

9. Visszavonás és módosítás

Minden opcionális döntés bármikor, a megadásával azonos egyszerűséggel visszavonható (GDPR 7. cikk (3) bekezdés). A visszavonás nem érinti a visszavonás előtti adatkezelés jogszerűségét.

	Hol
	Mit von vissza
	Hatás

	Profil → Beállítások → „Analytics / használati statisztika” kapcsoló
	Használati statisztika
	Az analitikai adatgyűjtés leáll; külön visszavonási naplóesemény.

	Profil → Beállítások → „Személyre szabott Free reklámok” kapcsoló
	Személyre szabott reklám
	A személyre szabási hozzájárulás megszűnik, a Free csomagban nem személyre szabott reklám jelenik meg (a jelen verzióban a kapcsoló állásától függetlenül minden reklám nem személyre szabott); külön visszavonási naplóesemény. A Google-választások ettől függetlenül módosíthatók (11. fejezet).

	„Automatikus értesítés import” kapcsoló kikapcsolása
	Banki értesítésimport
	Az import leáll. Szerverhiba esetén az import kikapcsolva marad, és újrapróbálás érhető el. A korábban rögzített tranzakciók megmaradnak.

	Health hozzájárulás visszavonása (az alkalmazásban)
	Lépésszám-feldolgozás
	A szinkronizálás leáll, és az alkalmazás kezdeményezi az alkalmazásban tárolt lépésadatok törlését: a korábban tárolt lépésszámadatok 30 napon belül törlődnek (HE-001). Hálózati hiba esetén a törlés függőben marad, a feldolgozás kikapcsolva marad, és a törlés lezárásáig új engedélyezés nem indítható. A Health Connectben tárolt eredeti adatokat az Android kezeli; ezeket a visszavonás nem törli.

	Ranglista-beállítás
	Ranglista-részvétel
	A nyilvános megjelenés megszűnik; a nyilvános azonosító összerendelése törlődik.

	Adatkezelés korlátozása képernyő
	Az opcionális hozzájárulások, külön-külön
	A hozzájárulások e képernyőről is egyenként visszavonhatók, a fenti hatással.

	—
	ÁSZF, Adatkezelési tájékoztató, korhatár-nyilatkozat
	Külön nem vonható vissza; a szerződés a fiók törlésével szűnik meg (Fiók → Fiók törlése, DEL-001).



	ℹ  Naplózás
Minden visszavonás külön eseményrekordot hoz létre a hozzájárulási naplóban, ugyanúgy, mint a megadás (10. fejezet).



10. Hozzájárulási napló — GDPR 7. cikk (1) bekezdés

Az adatkezelőnek bizonyítania kell, hogy az érintett hozzájárult az adatkezeléshez. A Cashletics ezt két szinten rögzíti: a felhasználó aktuális döntéseinek állapotában és minden változás külön eseményrekordjában.

10.1 Szerkezet

	Firestore — hozzájárulási napló
users/{uid}/legal_consents/current
   a felhasználó aktuális döntései és az elfogadott dokumentumverziók
users/{uid}/legal_consent_events/{eventId}
   minden megadás és visszavonás külön eseményrekordja
────────────────────────────────────────────────
Döntés · dokumentumverzió — dokumentum:
   termsAccepted · termsVersion — ÁSZF-001
   privacyAccepted · privacyVersion — AT-001 (tudomásulvétel)
   ageConfirmed · agePolicyVersion — KK-001
   analyticsConsent · analyticsPolicyVersion — CK-001
   adPersonalizationConsent · adPersonalizationPolicyVersion — CK-001
   healthConsent · healthPolicyVersion — HE-001
   bankNotificationConsent · bankPolicyVersion — BH-001
   leaderboardConsent · leaderboardPolicyVersion — AT-001
   raffleRulesAccepted · raffleRulesVersion — PR-001
További mezők: legalConfigRevision · legalConfigPublishedAt · locale · recordedBy · createdAt (szerveroldali időbélyeg) · type (eseménytípus)



10.2 Eseménytípusok
1. Az ÁSZF elfogadása és az Adatkezelési tájékoztató tudomásulvétele külön eseményt hoz létre: terms_accepted, illetve privacy_acknowledged.
1. A használati statisztika és a személyre szabott reklám külön elfogadási és visszavonási eseménytípust használ (például ad_personalization_revoke).
1. A funkcióhoz kötött döntések saját eseményt hoznak létre: health_accept, bank_notification_accept, raffle_rules_accept (5., 6. és 8. fejezet).
1. A verziómezőkbe az esemény időpontjában közzétett dokumentumverzió azonosítója kerül (formátum, például: ASZF-001-v1.5-2026-07-05).

10.3 Szabályok
1. Eseményrekordot kizárólag szerveroldali függvény írhat (recordedBy: server_callable_v1); az időbélyeget és a verzióadatokat a szerver állítja be, kliensoldali időbélyeg nem kerül felhasználásra.
1. A napló IP-címet nem tartalmaz (az adatkezelő 2026. szeptember 7-i élő ellenőrzése).
1. A privacyAccepted mezőnév a korábbi sémából maradt; jelentése az Adatkezelési tájékoztató tudomásulvétele, és nem hozzájárulás.
1. Fióktörléskor az eredeti eseményrekordok és az aktuális állapot törlődnek. Előtte a hozzájárulás bizonyításához szükséges adatok szűkített, külön bizonyítéki archívumba (legal_consent_evidence) kerülnek: a döntések, a dokumentumverziók, az esemény típusa és időpontja, a nyelv és a konfigurációs adatok, a felhasználói azonosító helyett kulcsolt (HMAC) álnevesített azonosítóval. Ez álnevesítés, nem anonimizálás. Név, e-mail-cím, születési év és IP-cím nem kerül az archívumba. Ha az archiválás nem sikerül, a fiók törlése nem folytatódik.
1. Megőrzés: a bizonyítéki archívum legfeljebb a fiók törlését követő 5 évig marad meg (ROPA-001 08.), a hozzájárulás bizonyíthatósága és a jogi igények érvényesítése céljából.

11. Google Play megfelelési összefoglaló

	Google Play követelmény
	Cashletics megvalósítás
	Státusz

	Kiemelt tájékoztatás a Health Connect engedély előtt
	5.2 — külön tájékoztató ablak és „Folytatás az engedélyhez” gomb a funkció bekapcsolásakor
	✔ Megvalósítva

	Kiemelt tájékoztatás az értesítés-hozzáférés előtt
	6.2 — külön tájékoztató ablak és „Folytatás a beállításhoz” gomb a funkció bekapcsolásakor
	✔ Megvalósítva

	Kifejezett, nem előre bejelölt elfogadás
	4.1–4.2 — alapból üres jelölőnégyzetek
	✔ Megvalósítva

	Visszavonhatóság az alkalmazásban
	9. fejezet
	✔ Megvalósítva

	Hozzájárulási napló
	10. fejezet
	✔ Megvalósítva

	Google UMP (AdMob)
	A saját kötelező nyilatkozatok után az alkalmazás frissíti a Google hozzájárulási állapotát (UMP), szükség esetén megjeleníti a Google hozzájárulási űrlapját, és csak ezután kér reklámot. A Google-választások és a Cashletics saját kapcsolói külön állapotok, egymást nem írják át. A Google-beállítások: Profil → Beállítások → AdMob adatvédelmi beállítások (ha az SDK felkínálja).
	✔ Megvalósítva

	Marketing push opt-in (FCM)
	7. fejezet
	⏳ Jövőbeli

	iOS HealthKit NSHealthShareUsageDescription
	5.4
	⏳ Az iOS indulása előtt



12. Verziókezelés és felülvizsgálat

	Verzió
	Dátum
	Változás
	Jóváhagyta

	v1.5
	2026. augusztus 1.
	Kezdeti verzió
	Dr. Crespo Zsuzsanna

	v1.7
	2026. augusztus 1.
	Sybell székhely javítása (DPA-001); DPA-002 3.6 incidens-bejelentés szűkítése + nem korlátozható felelősségi kategóriák; DPA-003 felelősségkorlátozás (12 havi díj, min. 500.000 Ft); publikálási dátum frissítése
	Dr. Crespo Zsuzsanna

	v1.8
	2026. augusztus 1.
	Zsuzsa jóváhagyása átvezetve (DPIA-001, LIA-001, PR-001 lektorálva; DPA-002 3.6 + felelősségi keret; DPA-003 felelősségkorlátozás). Aláírások folyamatban.
	Dr. Crespo Zsuzsanna

	v1.9
	2026. augusztus 1.
	PiggyRun minijáték, Piggy Coin, részvételi jegytípusok (sima/ezüst/arany) és véletlenszerű jutalomcsomagok (ládák) szabályozása; láda szerencsejáték-jogi minősítése jóváhagyva; gamifikációs adatelemek bővítése (AT-001, ROPA-001); DPA-001 AdMob/Firebase elfogadási dátumok; DPIA-001 I4 lezárva.
	Dr. Crespo Zsuzsanna

	v1.9.1
	2026. augusztus 1.
	Sybell (DPA-002): a szerződéstervezet aláírása helyett a Sybell ÁSZF 11.1 pontja (2026.07.20., GDPR 28. cikk (3) és (9)) rendezi az adatfeldolgozást; hivatkozások átvezetve (DPA-001, DPA-002, DPIA-001, CHK-001, D2-UGY, SZ-001, WEL-001, XHV-001); ÁSZF archiválva.
	Dr. Crespo Zsuzsanna

	v1.10
	2026. augusztus 1.
	DPA-003 (Bánki Balázs): a fejlesztői észrevételek átvezetése — fejlesztői szerepkör és adatkategóriák szűkítése, incidensbejelentés GDPR 33(2), jogellenes utasítás jelzése GDPR 28(3), harmadik országos transzfer pontosítása, felelősségi alsó korlát törlése. Adminisztrátori funkciókapcsolók és audit-napló felvétele (ROPA-001 17. tétel, 12 hónap megőrzés); admin felület hozzáférési mátrix pontosítása (SZ-001 2.1).
	[külön nem került jóváhagyásra — a v1.10.1 váltotta fel]

	v1.10.1
	2026. augusztus 6. · kieg. 2026. szeptember 4. és 5.
	EN terminológiai egységesítés (Article, Data Controller); a lektori döntések átvezetése; a négy dokumentálatlan kollekció adatköre az AT-001 4. pontjában. 2026. szeptember 4-i kiegészítés: az aláíratlan példányokban az előre kitöltött aláírási dátum helyett helyőrző (14 dokumentum); a GDPR 12(3) szerinti „indokolatlan késedelem nélkül” fordulat átvezetése (AT-001 HU/EN, EJ-001); a DPIA-001-ben az egészségügyi adat visszavonás utáni megőrzése 7 napról 30 napra, a HE-001-gyel egységesítve; a BH-001 angol változatában az EU-US Data Privacy Framework hivatkozás javítása; a DPA-002-ben az aláírás helyett a Sybell ÁSZF 11.1 pontján és az adatkezelői írásbeli utasításon alapuló jogviszony rögzítése; a DPA-001 28. cikk szerinti nyilvántartásában oszlopeltolódás javítása. Továbbá: a ROPA-001 és az ATJ-001 szövegében a nyilvántartott adatkezelési tevékenységek száma a tényleges 25-re javítva (korábban 17, illetve 16); a HJ-001 consent-példáiban a soha nem publikált AT-001 v1.8.3 hivatkozás a publikált v1.8-ra javítva. A lektori döntések átvezetése (2026. szeptember 4.): a GDPR 28(3)(f) szerinti segítségnyújtási kötelezettség beemelése a DPA-002 3.7 és a DPA-003 3.10 pontjaként; a GPS-001 Play Data Safety táblájában a Firebase Analytics felé történő továbbítás — a dokumentum saját fogalmi elhatárolásával összhangban — már nem megosztásként szerepel, az egészségügyi és fitnesz adat pedig nem kötelezőként; a LIA-001 hatóköréből kikerült a Firebase Analytics (L1) és az arra épülő aggregált elemzés (L3), mert azok jogalapja hozzájárulás, és a kizárási tábla ezzel kiegészült; a KK-001 korhatár-indoklásából elmarad a téves Infotv.-hivatkozás, a GPS-001 és az XHV-001 azonos fordulatával együtt; az EJ-001 válaszadási határideje összhangba hozva az AT-001 nyilvános ígéretével (összesen legfeljebb 60 nap); a 12(3) szerinti 30 napos vállalás mellé magyarázó megjegyzés került; a BH-001 magyar változata megkapta a harmadik országba történő adattovábbítás leírását; az AT-001 a Cloud Firestore tárolási helyét a ROPA-val egyezően eur3 európai multirégióként adja meg; a fejlesztő bekerült az AT-001 adatfeldolgozói felsorolásába, a DPA-003 utasítási pontja pedig a transzfer-fordulattal egészült ki; hat helyen az „anonimizált” megjelölés „álnevesített”-re pontosítva. Az adatkezelő 2026. szeptember 4-i nyilatkozata alapján: az adminfelületi kétfaktoros hitelesítés lejárt határidő helyett a tényleges teljesítés dátumával (2026. szeptember 1.) szerepel; a fejlesztő nevére szóló vészleállítási hozzáférés még nincs aktiválva, ezért az SZ-001 hozzáférési mátrixa és a DPA-003 3.9.8 átmeneti rendelkezése a mai és a végleges működést külön rögzíti, a szerepkörrel ténylegesen elérhető adatok tételes felsorolásával; a korábbi projektszintű (Editor) jogosultság visszavonása rögzítve. Az INC-001 érintetti ága megkapta a GDPR 34(3) mentesülési okait, a ROPA 06. tételének megőrzési ideje az AT-001-gyel összhangba került, egy lejárt külső hivatkozás cserélve, és az SZ-001 két többoldalas táblája fejlécismétlést kapott. A dokumentumok első oldaláról elmarad a fejlécben amúgy is szereplő logó második példánya (29 dokumentum); a fejléces logó változatlan, és a dokumentumok szövege egyetlen karakterrel sem változott. 2026. szeptember 5-i kiegészítés: a visszavonási tábla a lépésszámnál a 30 napos törlésre pontosítva; az egészségügyi consent képernyőre külön jóváhagyó jelölőnégyzet került; a csomagszintű lektori jóváhagyás átvezetve a verziótáblába. 2026. szeptember 6-i kiegészítés: az adatkezelő 2026. szeptember 5-i válasza alapján a csomag hatálybalépése 2026. augusztus 1-ről 2026. október 1-re módosítva (79 hely; a DPA-003 alkalmazandósági fordulata, a D2-UGY jóváhagyási dátumai és a verziótáblák dátumai szándékosan érintetlenek). 2026. szeptember 6-i, a külső minőségellenőrzés (P2) 37 igazolt lelete alapján tett kiegészítés: a ranglista-részvétel külön, önálló és visszavonható hozzájárulásként felvéve a consent-táblába (GDPR 7(4)); a consent flow implementálásának nyitott állapota rögzítve; a marketing push hivatkozása az AT-001 8. fejezetére javítva. A P3–P5 külső ellenőrzés (végrehajthatóság · az érintett szemével · adverzariális) 2026.09.06-i leletei alapján: a lépésszám-képernyő a napi mellett az időszaki összesített lépésszámot is megnevezi (HE-001-gyel egyezően). 2026. szeptember 16-i harmadik kiegészítés (a lektor 2026.09.15-i 7., 8. és 10. döntése): a HJ-001 HU/EN rögzíti a közzététel előtt megvalósítandó két követelményt — az ÁSZF-elfogadás és az AT-tudomásulvétel elválasztása két consent-eseménnyel, valamint az analitika és a személyre szabott hirdetés külön, egyenként visszavonható kapcsolója —, a CHK-001 L-15 lezárási feltétele ezekkel bővült; a DPIA-001 elfogadott maradványkockázat-sora a Sybell ÁSZF 14.1.3 felelősségi plafonjának és a GDPR 82. cikkének viszonyával, valamint a kért kétoldalú kiegészítéssel egészült ki. 2026. szeptember 24-i kiegészítés: a csomag hatálybalépése 2026. október 1-ről 2026. OKTÓBER 12-re módosult. Indok: az ÁSZF-001 14. pontja és az AT-001 9. pontja szerint a felhasználókat a változásról legalább 15 nappal a hatálybalépés előtt értesíteni kell; a közzététel és az értesítés 2026. szeptember 27-én történt meg (a korábban tervezett szeptember 25. helyett). A KK-001 és a PR-001 aláírási dátuma a közzététel napja.
	Dr. Crespo Zsuzsanna

	v1.10.2
	2026. október 3. · kieg. 2026. október 8.
	A hozzájárulási folyamat leírása az alkalmazás tényleges működéséhez igazítva, az adatkezelő 2026. október 2-i technikai eltéréslistája és a hozzájárulási napló 2026. szeptember 7-i élő ellenőrzése alapján: az ÁSZF elfogadása, az Adatkezelési tájékoztató tudomásulvétele és a korhatár-nyilatkozat három külön, alapból üres jelölőnégyzet egy hozzájárulási képernyőn; a használati statisztika és a személyre szabott reklám két külön, alapból kikapcsolt kapcsoló (a 2026.09.15-i lektori 7. és 8. döntés megvalósult, a „közzététel előtt megvalósítandó” jelölések kikerültek); a Health Connect és a banki értesítésimport a funkció bekapcsolásakor kér külön tájékoztatást és engedélyt — a korábbi öt lépéses regisztrációs sorrend helyett; a visszavonási útvonalak, a Health-visszavonáskor kezdeményezett lépésadat-törlés, a korlátozási képernyő és a jogi újraelfogadás leírása pontosítva; a hozzájárulási napló a tényleges szerkezet szerint (legal_consents, legal_consent_events, IP-cím nélkül); magyar–angol felületi címketábla; a jövőbeli FCM-képernyő előre elkészített szövege kikerült; a v1.5a kiegészítés az 5.3 pontba került. A hatálybalépés változatlanul 2026. október 12. Kiegészítés 2026. október 8., a közzététel előtt (az adatkezelő 2026. október 3-i technikai válaszai alapján): a regisztrációs felület (születési év, három kötelező jelölőnégyzet) és a bejelentkezés utáni hozzájárulási képernyő (három jelölőnégyzet, két kapcsoló) megkülönböztetve; az újraelfogadás feltétele és hatása az opcionális döntésekre; a Health- és a banki tájékoztató tényleges gombjai és sorrendje; a nyereményjáték-szabályzat elfogadásának helye; a hozzájárulási napló fióktörlés utáni bizonyítéki archívuma; a Google UMP és a saját kapcsolók viszonya; a jelen verzióban minden reklámkérés nem személyre szabott; a jutalompontból (CP) történő jegyváltás feltétele (kizárólag igazoltan ingyenes CP).
	Dr. Crespo Zsuzsanna

